**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.05.2019, ora 08.00 – 27.05.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.05.2019, ora 7.00**

**RÂURI**

**Debitele au fost** **în general în scădere**, exceptând cursul Prutului, cursul mijlociu al Oltului, cursurile mijlocii și inferioare ale Moldovei, Trotușului, Buzăului și Bârladului și cursurile inferioare ale Mureșului, Sucevei și Bistriței, unde au fost în creștere ca urmare a propagării.

Pe râurile din bazinele hidrografice: Vedea, Argeș, afluenții Oltului inferior și pe cele din Dobrogea debitele au fost staționare.

Se situează peste:

-**COTA DE INUNDAŢIE** râul Tur la stația hidrometrică Micula (310+28)-jud.SM;

**-COTELE DE ATENŢIE** râurile la următoarele staţii hidrometrice: Tur – Turulung (360+10)-jud. SM, Crasna – Domănești (400+90)-jud. SM, Crasna – Berveni (490+53)-jud. SM, Prut – Fălciu (500+21)-jud. VS, Prut – Oancea (440+31)-jud. GL şi Prut – Şiviţa (360+44)-jud. GL.

Debitele se situează în jurul și peste mediile multianuale lunare, exceptând râurile din bazinele hidrografice: Cerna, Jiu, Vedea, Argeş, Bârlad, Bahlui, cele din Dobrogea, bazinele mijlocii şi inferioare ale Oltului şi Ialomiţei, bazinul superior al Timișului, unde se situează la valori cuprinse între 30 – 90% din normalele lunare.

**Debitele vor fi în scădere**, exceptând râurile din bazinele: Crasna, Barcău, Crișuri, Bega, Timiș, Bârzava, Caraș, Nera și Cerna, unde vor fi în creștere datorită precipitațiilor prognozate și propagării și numai prin propagare pe cursul Prutului și cursul inferior al Mureșului.

Pe râurile din bazinele hidrografice Vedea, Argeș, afluenții Oltului inferior și pe cele din Dobrogea debitele vor fi staționare.

Sunt posibile creșteri de debite și niveluri pe unele râuri din zonele de deal și munteca urmare a precipitaţiilor sub formă de aversă prognozate.

Datorită propagării viiturilor formate anterior se vor mai situa peste COTA DE INUNDAȚIE râul Tur la stația hidrometrică Micula cu 10 cm și peste COTELE DE ATENȚIE râurile Tur, Crasna şi Prut cu valori cuprinse între 10 – 90 cm.

**DUNĂRE**

**Debitul la intrarea în ţară** (secţiunea Baziaş) în intervalul 26-27.05.2019 **a fost în creştere, având valoarea de 8400 m3/s**, peste media multianuală a lunii **mai (7250 m3/s).**

În aval de Porţile de Fier debitele au fost în creștere pe sectorul Gruia – Turnu Măgurele, în scădere pe sectorul Zimnicea – Galați și staţionare pe sectorul Isaccea – Tulcea.

Nivelul se situează peste FAZA I DE APĂRARE la stația hidrometrică Isaccea-jud. TL.

**Debitul la intrarea în ţară** (secţiunea Baziaş) **va fi** **în creștere (8700 m3/s).**

În aval de Porţile de Fier debitele vor fi în creştere pe sectorul Gruia – Zimnicea, în scădere pe sectorul Giurgiu – Isaccea și staționare la Tulcea.

Nivelul se va situa peste FAZA I DE APĂRARE la stația hidrometrică Isaccea-jud. TL.

**Se situează în faza I de apărare următoarele sectoare de dig:**

-Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I şi II, 23 August-Grindu, Grindu-Canton km 30, Canton km 30-Ciulineț, Ciulineț-Isaccea (din administrarea S.G.A. Tulcea), dig loc. Măcin, dig loc. Smârdan, dig loc. Chilia Veche, dig Periprava (din administrarea consiliilor locale), dig şosea Măcin-Smârdan (din administrarea Companiei Naționale de Autostrăzi şi Drumuri Naționale);

**Se situează în faza a II-a de apărare următoarele sectoare de dig:**

-Tudor Vladimirescu, R3, R4 (din administrarea S.G.A. Tulcea), dig loc. Nufăru-Victoria (din administrarea consiliilor locale).

**2.** **Situaţia meteorologică în intervalul 26.05.2019, ora 08.00 –27.05.2019, ora 06.00**

**În ţară** vremea s-a încălzit, devenind caldă pentru această perioadă în toate regiunile. Cerul a fost variabil, cu înnorări temporar accentuate după-amiaza în nord-vestul teritoriului și în zona de munte, iar noaptea în sud-vest, unde izolat s-au semnalat averse și descărcări electrice. Vântul a suflat slab și moderat. Temperaturile maxime s-au situat între 22 de grade la Ocna Șugatag, Joseni, Miercurea Ciuc și Întorsura Buzăului și 29 de grade la Chișineu-Criș, Băile Herculane, Bechet, Calafat și Giurgiu, iar la ora 06.00 se înregistrau valori termice cuprinse între 6 grade la Joseni, Miercurea Ciuc și Toplița și 21 de grade la Mahmudia. În primele ore din interval, izolat, a fost ceață în regiunile vestice.

**Observație:** *de ieri dimineață, de la ora 06.00, au fost în vigoare* ***8 mesaje pentru fenomene meteorologice periculoase imediate****, emise după cum urmează:*

*-* ***1 mesaj cod portocaliu*** *de către SRPV Cluj și*

*-****7 mesaje cod galben*** *astfel: 3 de SRPV Bacău, 2 de SRPV Cluj, câte 1 de SRPV Timișoara și CNPM pentru SRPV Bacău.*

**La Bucureşti,** vremea s-a încălzit și a devenit caldă pentru această perioadă. Cerul a fost variabil, iar vântul a suflat slab și moderat. Temperatura maximă a fost de 26 de grade la Afumați și 28 de grade la Filaret și Băneasa, iar la ora 06.00 se înregistrau 12 grade la Băneasa, 14 grade la Afumați și 15 grade la Filaret.

**3. Prognoza meteorologică în intervalul 27.05.2019, ora 08.00 –28.05.2019, ora 8.00**

**În ţară vor fi perioade în care instabilitatea atmosferică va fi accentuată și se va manifesta prin înnorări, averse, descărcări electrice, intensificări ale vântului și vijelii în regiunile sud-vestice, vestice și local în cele centrale. În intervale scurte de timp sau prin acumulare cantitățile de apă vor fi mai însemnate și pe arii restrânse se vor înregistra 20...25 l/mp și va cădea grindină. Astfel de fenomene vor fi mai frecvente și mai intense spre seară și noaptea.** În restul teritoriului vremea va fi predominant frumoasă, cerul variabil, iar probabilitatea pentru ploi de scurtă durată și descărcări electrice va fi mai ridicată mai ales în a doua parte a intervalului. Vântul va sufla slab și moderat, cu unele intensificări la munte, precum și în sud-estul și estul teritoriului. Temperaturile maxime se vor situa, în general, între 24 și 30 de grade, cu cele mai ridicate valori în Lunca Dunării, iar cele minime vor fi cuprinse între 8 și 18 grade.

**La Bucureşti** vremea va fi predominant frumoasă și caldă. Cerul va fi variabil, cu unele înnorări spre sfârșitul intervalului. Vântul va sufla moderat. Temperatura maximă se va situa în jurul valorii de 29 de grade, iar cea minimă va fi de 13...14 grade.

***II. CALITATEA APELOR***

**Pe râurile interioare**

**A.B.A. Argeș-Vedea** informează că în data de 26.05.2019, în jurul orei 15:30, a fost semnalată o mortalitate piscicolă pe râul Teleorman (zone punctuale cu câte 5-6 exemplare mici) în zona comunei Buzoești, jud. Argeș. Personalul S.G.A. Argeș s-a deplasat la fața locului pentru investigații și a prelevat probe de apă din mai multe secțiuni. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Dâmbovița** informează telefonic că la 26.05.2019 s-a produs un incendiu la Remat S.A. Târgoviște, în care au ars 0,5 t deșeuri (materiale plastice). Incendiul a fost stins de către echipajele I.S.U. Dâmbovița.

**2. În domeniul solului şi vegetaţiei**

**G.N.M.-C.J. Constanța** informează despre producerea la 26.05.2019, în jurul orei 16:00, a unei poluări cu păcură a 20 mp de sol prin exfiltrare în zona fasciculului de conducte al Oil Terminal S.A. din portul Constanța, pe firul 1 de transport ce face legătura între SP Port și SP Sud. Conducta avariată este subterană, iar volumul de păcură ce s-a scurs în sol este estimat la cca 100 l. **Măsuri:** a fost oprită pomparea, echipa de intervenție a Oil Terminal a aplicat material absorbant și a procedat la colectarea solului contaminat în saci, urmând să fie decopertată conducta pentru reparații. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE